medieval-data/medieval-letters huggingface dataset:
CCXCIV.  Bulla confirmans Praemonstratensium subrogationem in Bucilio.   (Anno 1148, April. 26.) [HUGO,  Annal. Praem.,  I. Pr., p. 336.]
Author: Eugenius III

EUGENIUS episcopus, servus servorum Dei, dilectis filiis PERSICO abbati Buciliensis Ecclesiae, ejusque fratribus tam praesentibus quam futuris regularem vitam professis, in perpetuum.

Piae voluntatis affectus effectu debet prosequente compleri, ut devotionis sinceritas laudabiliter enitescat, et utilitas postulata vires indubitanter assumat. Quocirca, dilecti in Domino filii, vestris justis postulationibus clementer annuimus et ecclesiam Sancti Petri de Buciliis, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus. Inprimis siquidem statuentes, ut ordo canonicus secundum beati Augustini Regulam et Praemonstratensium fratrum institutionem in vestra ecclesia futuris perpetuo temporibus inviolabiliter conservetur. Praeterea quascunque possessiones, quaecunque bona inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis et illibata permaneant. Decernimus ergo ut nulli omnino hominum fas sit praefatam ecclesiam temere perturbare aut ejus possessiones auferre, vel ablatas retinere, minuere, seu aliis quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius catholicae Ecclesiae episcopus. Ego Imarus Tusculanus episcopus. Ego Hubaldus presbyt. cardinalis tituli Sanctae Praxedis. Ego Hugo presbyter cardinalis tituli Sancti Marcelli. Ego Guido presbyt. cardin. tit. Pastoris. Ego Bernardus presbyt. card. tit. Sancti Clementis. Ego Oddo diaconus cardinalis scrib. Ego Octavianus diaconus card. tituli Sancti Nicolai in Carcere Tulliano. Ego Joannes Paparo diaconus cardinalis Sanctae Mariae Novae. Ego Jacinthus diaconus cardinal. Sanctae Mariae in Cosmedin. Datum apud Claramvallem per manum Guidonis sanctae Romanae Ecclesiae diaconi cardinalis et cancellarii, VI Kalend. Maii, indictione prima, Incarnationis Dominicae anno 1148, pontificatus vero domni Eugenii papae III anno IV.
CCXCVII.  Ad Sugerium abbatem.--De monachis in ecclesia Sanctae Genovefae constituendis.   (Anno 1148, April. 29.) [MANSI,  Concil.,  XXI, 637.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Officii nostri nos hortatur auctoritas ad religionem statuendam diligenter intendere, stabilitam vero exacta diligentia conservare. Inde est, sicut tua novit dilectio, quod cum charissimo filio nostro Ludovico illustri Francorum rege contulimus, ut in ecclesia Sanctae Genovefae religiosos fratres ad Dei servitium poneremus. Quod brevitate temporis prohibente, secundum ipsius et nostrum propositum, nequivimus effectui mancipare. Verum, quia vices regias in Galliarum partibus dignosceris exercere, et quia de tua plurimum discretione confidimus: per praesentia tibi scripta mandamus, quatenus priorem Abbatisvillae in abbatem liberum et absolutum ibi statuere, et octo fratres ecclesiae S Martini de Campis ejus societati studeas deputare, ut exemplo bonae conversationis eorum, qui minus honeste sapiunt ad divinum officium provocentur. Nos vero priori S. Martini de Campis per apostolica scripta mandavimus, quatenus praedictum numerum fratrum, cum tibi placuerit, exhibeat et concedat; sustentationi quorum, beneficium decanatus et praebendas venerabilis fratris nostri Silvanectensis episcopi, Gregorii diaconi cardinalis, et Antissiodorensis thesaurarii, filiorum nostrorum, auctoritate apostolica deputamus. Ad ipsorum quoque usum omnia beneficia decedentium canonicorum assignari volumus et jubemus. Datum Lingonis, III Kal. Maii.
CCXCVIII.  Ad canonicos Sanctae Genovefae.--Ut monachos quos ad ipsorum coenobium missurus est, honeste recipiant.   (Anno 1148, April 29.) [MANSI,  Concil.,  XXI, 637.]
Author: Eugenius III

EUGENIUS episcopus, servus servorum Dei, dilectis filiis suis canonicis S. Genovefae, salutem et apostolicam benedictionem.

Quisquis Catholicae fidei veritatem, et verae religionis charitatem habere dignoscitur, caput omnium Ecclesiarum sanctam Romanam Ecclesiam esse non dubitat, sed affirmat, et eam tanquam devotus filius veneratur. Cum igitur in ea simus velut in specula. Deo disponente, constituti, omnibus mundi Ecclesiis paterna sollicitudine providere compellimur: et in Ecclesiis quae beati Petri juris existunt, religionem statuere cupimus et optamus. Inde est quod in ecclesia vestra gratam Deo verae religionis culturam statuere cupientes, dilecto filio nostro abbati S. Dionysii per apostolica scripta mandavimus, quatenus eam per dilectum filium nostrum priorem Abbatisvillae, quem ibi imponi, et fratres S. Martini de Campis, quos ejus societati volumus deputari, in memorata ecclesia institueret et plantaret. Ideoque universitati vestrae per praesentia scripta mandamus, quatenus eos honeste recipiatis, et salvis praebendis vestris nullam eis molestiam aut injuriam faciatis. Quod si facere praesumpseritis, sententiam quam memoratus filius noster abbas S. Dionysii super hoc in vos promulgaverit, nos auctore Deo ratam habebimus. Cujus sustentationi et praedictorum fratrum, beneficium decanatus et praebendas venerabilis fratris nostri Silvanectensis episcopi, Gregorii diaconi cardinalis, et Antissiodorensis thesaurarii, filiorum nostrorum, auctoritate apostolica deputamus. Ad ipsorum quoque usum omnia beneficia decedentium canonicorum assignari volumus et jubemus. Datum Lingonis, III Kal. Maii.
CCXCIX.  Breve ad Hugonem Antissiodorensem episcopum.   (Anno 1148, Maii 7.) [  Gall. Christ.  nov., XII, 122.]
Author: Eugenius III

EUGENIUS episcopus, servus servorum Dei, venerabili fratri HUGONI Antissiodorensi episcopo salutem et apostolicam benedictionem.

Postquam controversia quae inter te et dilectum filium nostrum P. Cluniacensem abbatem super S. Germani monasterio agebatur, in nostra fuit praesentia terminata, et dominus idem filius noster abbatem, qui fratribus inibi Deo servientibus praeest, per baculum investivit; in quo quia dignitas Ecclesiae tuae obfuscari et supprimi videbitur, inter vos, de quo paternae charitatis debito condolemus, est suborta contentio. Quia igitur paci et tranquillitati Ecclesiarum attenta sollicitudine providere compellimur, praesentium scriptorum auctoritate statuimus ne quod ab ipso factum est, tibi vel ecclesiae tuae imposterum praejudicium faciat, vel aliquod inferat detrimentum, et ne de caetero abbas S. Germani a Cluniacensi abbate investituram per baculum suscipiat prohibemus. Datum Bisuntii Nonis Maii.
CCCII.  Privilegium pro monasterio Bellelagiensi.   (Anno 1148, Maii 17.) [HUGO,  Annal. Praem.,  I, Pr., p. 217.]
Author: Eugenius III

EUGENIUS episcopus, servus servorum Dei, dilectis filiis GEROLDO abbati monasterii de Bellelogia ejusque fratribus tam praesentibus quam futuris regularem vitam professis, in perpetuum.

Religiosam vitam eligentibus congrua nos oportet consideratione prospicere, ne aut alicujus necessitatis occasio desides faciat, aut, quod absit! robur conversationis infringat. Quapropter, dilecti in Domino filii, vestris justis postulationibus clementer annuimus et praefatum locum in quo divino mancipati estis obsequio, sub beati Petri et nostra protectione suscipimus, et praesentis scripti patrocinio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Ecclesiam de Boccourt cum omnibus appendiciis suis; ecclesiam de Tharvenna cum pertinentiis suis, sicut venerabilis frater noster Ordibus Basileensis episcopus vobis rationabiliter concessit, et scripto suo firmavit; ecclesiam Sancti Ursicini de Nugerol, vineas de Bielno, curiam in Boescorth. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare, sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Redemptoris Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Datum Lausannae per manum Guidonis sanctae Romanae Ecclesiae diaconi cardinalis et cancellarii, XVI Kalend. Junii, indictione XI, Incarnationis Dominicae anno 1148, pontificatus vero domni Eugenii III papae anno IV.

Notes: (Orttiebus)
CCCIII.  Ad Humbertum Bizuntinensem archiepiscopum,  etc.--  Ut contemptum Romanae Ecclesiae digne puniant in presbytero qui excommunicationem ab eo latam transgressus fuerat, et redditus Balmensis monasterii Cluniacensibus subripuerat.   (Anno 1148, Maii 20.) [BOUQUET, XV, 451.]
Author: Eugenius III
Date:  [UMBERTO]

EUGENIUS episcopus, servus servorum Dei, dilectis filiis H Bisuntinensi archiepiscopo, P. decano et toti capitulo S. Stephani, salutem et apostolicam benedictionem.

Ex parte Cluniacensium fratrum querelam accepimus, quod Aimo presbyter in ecclesia de Biliaco, quam Balmensis ecclesia tricenaria possessione et amplius sine interruptione possedit, super excommunicationem nostram diu cantavit, et redditus ecclesiae qui Balmensi debentur partim violentia, partim sibi furto retinuerit. Verum quia fratribus Cluniacensibus in sua justitia, maxime in his quae ad Balmense coenobium pertinent, deesse non possumus vel debemus, quibus idem coenobium cum omnibus appendiciis suis quibus tempore Alberici abbatis et postea investitum fuit, donavimus; per praesentia vobis scripta mandamus atque praecipimus quatenus transgressionem sententiae nostrae et contemptum sanctae Romanae Ecclesiae in praedicto presbytero digne et sufficienter puniatis; et redditus quos Balmensi ecclesiae subripuit, ex integro ita reddi faciatis, ne iteratus clamor ad aures nostras perveniat, et presbyter amplius in ecclesia non glorietur, in qua tandiu excommunicationem contempsit, et nobis inobediens permansit. Datum Lauzanae XIII Kal. Junii.
CCCIV.  Monasterii Rueggisbergensis protectionem suscipit possessionesque confirmat.   (Anno 1148, Maii 27.)  [SOLOTHURNER,  Wochenblatt,  1829, p. 555, teste Stettler,  Regestem der Klöster von Bern,  p. 11.] CCCV.  Ad abbatem Sugerium.--Mutato consilio non jam monachos ad S. Genovefae ecclesiam mittere vult sed canonicos regulares.   (Anno 1148, Jun. 16.) [MANSI,  Concil.,  XXI, 638.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Cum Dominus et Redemptor noster pax et veritas esse noscatur, ad Patris dextram ascensurus, discipulis suis velut ex testamento pacem relinquens, ut eam in se haberent, et praedicarent aliis, imperavit. Inde est, quod a Christo diligi, et inter discipulos ejus creditur deputari, qui et pacem diligit, et eam inter suos subditos nititur conservare. Quia igitur in apostolicae sedis specula a Domino constituti, B. Petri apostolorum principis existimus successores, praeceptum quod pro religione monastica in ecclesia Sanctae Genovefae dedisse meminimus, pro bono pacis, si regulares canonicos ejusdem ecclesiae canonici salvis eorum praebendis receperint, immutamus: praecipientes, ut beneficia quae monachis, si in praefata ecclesia fuissent suscepti, duximus deputanda, canonicis ipsis per te auctoritate apostolica deputentur. Quod si facere noluerint, praeceptum de monachis inibi statuendis inviolabiliter praecipimus observari. Datum Vercellis, XVI Kal. Julii.
CCCVI.  Monasterii Claraevallis Mediolanensis possessiones confirmat.   (Anno 1148, Jun. 23.)  [GIULINI,  Mem. di Milan.,  V, 478-79.] CCCVII.  Alberoni archiepiscopo Trevirensi, et Alberoni episcopo Virdunensi, et Metensis Tullensisque Ecclesiarum archidiaconis mandat, Matthaeum ducem sub excommunicationis poena admoneant ut castrum prope Tullum aedificatum destruat.   (Anno 1148, Jun. 30.) [D. CALMET,  Hist. de Lorraine,  II, Pr., p. CCCXXXIV.]
Author: Eugenius III
Date:  [ADALBERONI] [ALBERONI]

EUGENIUS episcopus, servus servorum Dei, venerabilibus fratribus A. Treverensi episcopo, Virdunensi episcopo , et dilectis filiis archidiaconibus Metensis et Tullensis Ecclesiae, salutem et apostolicam benedictionem.

Quemadmodum sancta Ecclesia in spiritualibus, sine ruga, macula, et schismate, in unitatis debet perpetuo splendore clarescere, ita in temporalibus nullis gravaminibus affici, nullis angariis perturbari, nihil debet extraordinarium sustinere: expedit enim ut omnis Ecclesia in sui status praerogativa immobiliter perseverans, libera et immunis ab hujusmodi vexatione permaneat. Significatum nobis est, quod dux Matthaeus, quamvis venerabili fratri nostro Henrico Tullensi episcopo, et hominibus Tullensis civitatis, qui cum eo Jerosolymam sunt profecti, sub osculo promisisset, quod tam ecclesiae quam urbi defensionis suae solatium exhiberet; tamen divini timoris consideratione postposita, prope civitatem Tullensem contra juramentum quod pater ejus fecit, et antiquam praefatae civitatis et Ecclesiae libertatem, castrum quoddam non distans ab urbe per dimidium milliare aedificare praesumat, ex qua aedificatione Tullensis Ecclesia multa damna, multas injurias, sicut dicitur, patietur. Quibus pro nostri officii debito obviare volentes, per praesentia vobis scripta mandamus, quatenus eum districtius moneatis, ut destruat quod aedificare praesumpsit, et ab ipsius ecclesiae infestatione desistat. Quod si facere contempserit, in eum etiam pro hoc excommunicationis sententiam perferatis, et eam faciatis similiter observari. Data Papiae, II Kal. Julii.
CCCVIII.  Episcopatus Cremonensis Ecclesias jubet Oberto episcopo obtemperare.   (Anno 1148, Jul. 7.) [UGHELLI,  Italia sacra,  IV, 604.]
Author: Eugenius III

EUGENIUS episcopus, servus servorum Dei, venerabili fratri OBERTO Cremonensi episcopo, ejusque successoribus canonice substituendis, in perpetuum.

Ad hoc sancti Patres diversos in Ecclesia Dei esse gradus et ordines voluerunt, ut dum inferiores suis superioribus obedientiam et reverentiam exhiberent, una fieret ex diversitate connexio, et recte officiorum gereretur administratio singulorum. Hoc nimirum intuitu, venerabilis frater Oberte episcope, tuis justis postulationibus clementer annuimus, et ne Cremonensis Ecclesia sua defraudetur justitia, auctoritate nostri officii volumus providere. Dum Cremonae cum fratribus nostris essemus, querelam in nostra praesentia edidisti, quod quaedam Cremonenses ecclesiae, quae tui episcopatus juris existunt, nequaquam debitam tibi reverentiam exhiberent. Quia vero singulis Ecclesiis suam volumus justitiam observare, decernimus ut Cremonenses ecclesiae, quae parochiali jure ad te pertinere noscuntur, et pars clericorum ecclesiae S. Mariae, quae tibi eodem jure debet esse subjecta, tibi tuisque successoribus subjectae de caetero et obedientes existant, et tanquam propriis pastoribus, et animarum suarum episcopis debitam reverentiam et honorem exhibeant: prohibentes ut nullus clericus per laicos in eisdem recipiatur ecclesiis, nullus praepositus, absque consilio et assensu Cremonensis episcopi, vel Ecclesiae, si episcopus defuerit, statuatur. Adjicimus quoque ut Cremonensis episcopus tanquam proprius pastor in praefatis ecclesiis recipiatur, et honoretur, eique a clericis et laicis ejusdem loci debita reverentia et obsequium tam in spiritualibus quam in temporalibus deferatur. Si autem Cremonensis episcopus, vel Ecclesia excommunicationis aut interdicti sententiam canonice in aliquem suorum parochianorum protulerit, tam ab his qui ad Placentinum, quam ab his qui ad Cremonensem episcopatum pertinent observetur. Si quis autem hujus nostri decreti paginam sciens contra eam temere venire tentaverit, clericus dignitatis et officii sui periculum patiatur, laicus vero ecclesiastica communione privetur. Ego Eugenius Catholicae Ecclesiae episcopus. Datum Cremonae per manus Guidonis, S. Romanae Ecclesiae diac. cardinalis et cancellarii, Nonis Julii, indict. XI, Incarnat. Dom. anno 1148, pontificatus vero D. Eugenii III papae anno IV.
CCCX.  Ecclesiae Ulciensi ecclesiam B. Mariae Secusiensem a sese addictam esse testatur.   (Anno 1148, Julii 7.--Cremonae.)  [  Ulciensis Eccles. Chart.,  p. 18.] CCCXI.  Ad universum clerum Romanum.--Ut capellani promittant obedientiam rectoribus titulorum, sive ecclesiarum.   (Anno 1148, Jul. 15.) [MANSI,  Concil.,  XXI, 628.]
Author: Eugenius III

EUGENIUS tertius, universo Romano clero.

Fallax et invidus humani generis inimicus per Arnaldum schismaticum, quasi per membrum proprium, hoc effecit, ut quidam capellani unitatem Ecclesiae, quae sectionem non patitur, quantum in eis est, dividentes, ipsius Arnaldi sequantur errorem, et cardinalibus atque archipresbyteris suis obedientiam et reverentiam promittere et exhibere debitam contradicant. Ne igitur vires dare praefati schismatici pravis actionibus per silentium de caetero videamur, per praesentia vobis scripta mandamus atque praecipimus, quatenus praefatum Arnaldum tanquam schismaticum modis omnibus devitetis. Quod si aliqui clerici, Dei et sanctae Ecclesiae contemptores, ejus errorem post praesentium acceptionem sequi praesumpserint, scire vos volumus quia tam officio quam beneficio ecclesiastico reddemus eos penitus alienos. Datum Brixiae, Idibus Julii.
CCCXIV.  Bulla pro canonica S. Antonini Placentini.   (Anno 1148, Jul. 31.) [CAMPI,  Hist. Eccl. Placent.,  I, I, 545.]
Author: Eugenius III

EUGENIUS episcopus, servus servorum Dei, dilectis filiis canonicis S. Antonini Placentiae, salutem et apostolicam benedictionem.

Universitati vestrae per praesentia scripta mandamus, acceptis his litteris, infra triginta dies chrisma et oleum ad opus capellae de Roncalia a dilecto filio nostro Joanne electo, et a Placentina ecclesia humiliter postuletis. Quod si ultra triginta dierum spatium eadem vobis dare distulerint, ex tunc auctoritate nostra licentiam habeatis haec ipsa suscipiendi a quocunque catholico episcopo malueritis. Verumtamen summopere providete, ne propter hoc adversus eumdem electum, vel Placentinam Ecclesiam in superbiam elevemini. Datum Brixiae, II Kalend. Augusti.
CCCXVI.  Ad Gerardum Bononiensem episcopum.   (Anno 1148, Aug. 24.) [SAVIOLI,  Annal. Bologn.,  I, I, 216.]
Author: Eugenius III

EUGENIUS episcopus, servus servorum Dei, venerabili fratri GERARDO Bononiensi episcopo, salutem et apostolicam benedictionem.

Super eo quod consules et populum Bonon. juxta mandatum nostrum commonere sollicite studuistis ut fidelibus nostris Nonantulanis contra Mutinensium impugnationes efficaciter et laudabiliter subveniant affectione paterna gaudemus et prudentiae vestrae gratias agimus, ut igitur gratiam beati Petri et benevolentiam nostram per hoc maxime retinere possint fraternitatem tuam rogando monemus et exhortamur in Domino, quatenus a bono quod coepisti proposito non quiescas et praefatis fidelibus nostris auxilii et consilii tui opportunum solatium pro reverentia matris tuae sanctae Romanae Ecclesiae studeas exhibere. Nos quidem dilectos filios nostros Reginos atque Parmenses firmiter per scripta nostra monuimus, ut Mutinensibus nullum auxilium contra Nonantulanos, nullum solatium vel consilium subministrent. Praeterea fraternitati tuae notum fieri volumus quod communi fratrum nostrorum consilio tum cardinalium quam fratris nostri Peregrini Aquilegensis patriarchae et plurimorum episcoporum, qui convenerant, Mutinensem civitatem in perpetuum ab episcopali dignitate privavimus ut neque in civitate, neque in tota Mutinensi parochia episcopus de caetero statuatur. Datum Brixiae, IX Kal. Sept.
CCCXIX.  Henrico episcopo Morariensi commendat G[uidonis] diac. card., legati in Poloniam missi, negotia tam ibidem quam in alia terra illa quae noviter luce Christianae fidei est perfusa, efficienda.   (Anno 1148, Sept. 13.) [THEINER,  Disquis. critic.,  211.]
Author: Eugenius III

EUGENIUS episcopus, S. S. D., venerabili Moraviensi episcopo S. et A. B.

Qui de fratrum suorum charitate confidit, ei mandare quae agenda fuerint non recusat. Quia igitur de persona tua valde confidimus, per praesentia tibi scripta mandamus, quatenus dilecto filio nostro G. diacono cardinali, prudenti siquidem et honesto viro, cui in Poloniae partibus vices nostras commisimus, in his quae sibi agenda incumbat tam in Polonia quam in terra illa quae noviter luce Christianae fidei est perfusa, tanquam apostolicae sedis vicario diligenter assistas, ipsique opem et consilium studeas exhibere, ut dum per discretionis tuae solatium vel favorem subsidium fuerit assecutus , et ille Deo grata et hominibus fructosa per ipsius miseriam operetur. Datum Parmae, Idib. Sept.

Notes: (quanto

circa Romanam Ecclesiam charitatis vinculo sis
astrictus manifestes)
CCCXX.  Sugerium abbatem laudat quod statum ecclesiae S. Genovefae ordinaverit.   (Anno 1148.) [MANSI,  Concil.,  XXI, 640.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Quoniam ad religiosorum spectat officium, ut religionem diligant et defendent, et eam diligenti studeant sollicitudine propagare, discretionem tuam in Domino commendantes, paternae charitatis debito congaudemus, et tibi gratias referimus, quod in ecclesia Sanctae Genovefae per tuum studium et laborem Deo grata religio statuta esse dignoscitur, et per Dei gratiam conservatur. Verum, quia devotionis affectus in bonis filiis, paternis exhortationibus ampliatur, dilectionem tuam commonemus et exhortamur in Domino, quatenus fratribus praefatae ecclesiae, sicut bene coepisti, diligenter assistas; ut omnipotens Deus, qui bonae voluntatis est auctor, et inspectionis inspector, personam tuam in praesenti placitis sibi bonis adornet, et eam in futuro, cum sanctis, aeternis gaudiis faciat congaudere, et nos sollicitudinem tuam condignis gratiarum actionibus prosequamur. Praeterea dilectio tua omnimodis efficere studeat, ut thesaurus et instrumenta ipsius ecclesiae, quae adhuc per saeculares canonicos detinentur, abbati et fratribus in eadem ecclesia commorantibus assignetur.